ลูกค้ากสิกรนครหลวงเฮแบงก์ช่วยโอนบ้านเดือนนี้
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — กสิกรไทยใจดีโอนบ้านให้ก่อน สำหรับบ้านสร้างเสร็จ 90% ส่วนนครหลวงไทยเตรียมจัดแคมเปญดึงดูดใจ
นายชาติชาย พยุหนาวีชัย ผู้ช่วยกรรมการผู้จัดการ ธนาคารกสิกรไทย เปิดเผยว่า ขณะนี้ธนาคารได้ร่วมมือกับผู้ประกอบการอสังหาริมทรัพย์ให้ประสานไปยังลูกค้าที่บ้านใกล้สร้างเสร็จประมาณ 90% เพื่อสอบถามความต้องการจะพร้อมโอนภายในเดือนนี้หรือไม่ เพื่อให้ได้รับสิทธิทางภาษี หลังมาตรการกระตุ้นอสังหาริมทรัพย์จะสิ้นสุดในเดือน มี.ค. นี้
สำหรับแคมเปญ “รัฐไม่ต่อเราต่อให้” ของธนาคารกสิกรไทยขณะนี้ยังไม่ได้ข้อสรุป เพราะจะรอดูผลเรื่องการโอนก่อน หากนำมาใช้ก็จะเริ่มในเดือน เม.ย. 
นายชัยวัฒน์ อุทัยวรรณ์ ประธานเจ้าหน้าที่บริหาร และกรรมการผู้จัดการใหญ่ ธนาคารนครหลวงไทย กล่าวว่า กลางเดือน มี.ค. นี้ธนาคารจะจัดกิจกรรมส่งเสริมการขายพิเศษสำหรับลูกค้าที่ใช้บริการสินเชื่อบ้านธนาคารนครหลวงไทย (SCIB Home Loan) ที่จะได้รับประโยชน์ทั้งก่อนและหลังสิ้นสุดมาตรการยกเว้นภาษีอสังหาริมทรัพย์ไปแล้ว คาดว่าจะสามารถปล่อยสินเชื่อใหม่ได้ใกล้เคียงกับปีก่อนหน้านี้ที่ 3 หมื่นล้านบาท
นายชัยวัฒน์ กล่าวว่า ธนาคารได้ร่วมลงนามในสัญญาให้การสนับสนุนวงเงินหนังสือค้ำประกันหุ้นกู้ จำนวน 975 ล้านบาท และสัญญาจัดจำหน่ายและรับประกันการจำหน่าย “หุ้นกู้มีการค้ำประกันบางส่วนของบริษัท พร็อพเพอร์ตี้ เพอร์เฟค ครั้งที่ 1/2553 ครบกำหนดไถ่ถอนปี พ.ศ. 2556” โดยเป็นหุ้นกู้ประเภทมีการค้ำประกันบางส่วน และมีผู้แทนผู้ถือหุ้นกู้ มูลค่ารวมไม่เกิน 1,500 ล้านบาท อัตราดอกเบี้ยคงที่ 5.9% ต่อปี อันดับความน่าเชื่อถือของหุ้นกู้ BBB เพื่อใช้เป็นทุนในการขยายโครงการของบริษัท โดยสามารถจำหน่ายได้หมดอย่างรวดเร็ว สะท้อนให้เห็นถึงความเชื่อมั่นของนักลงทุน